b'\n_START_ARTICLE_\nLance Armstrong\n_START_SECTION_\n\xc5\xa0portna kariera\n_START_PARAGRAPH_\nLance Armstrong je ameri\xc5\xa1ki kolesar, ki je rekorder po zmagah na Dirki po Franciji, saj jih je zbral kar sedem, in to zapored (v obdobju od 1999 do 2005). Kariero je za\xc4\x8del kot zelo sposoben triatlonec, ki je na tekmovanjih premagoval tudi precej starej\xc5\xa1e sotekmovalce. Ker mu je \xc5\xa1lo \xc5\xa1e najbolje v kolesarskem delu triatlona, se je preusmeril v profesionalno kolesarstvo. Prva dirka, na kateri je zmagal, je bila Clasica San Sebastian. Leta 1992 je zmagal na svetovnem prvenstvu v Oslu na Norve\xc5\xa1kem. Tekmoval je tudi na ve\xc4\x8detapnih dirkah v ekipi Motorola, vendar mu ni \xc5\xa1lo najbolje. Na svojem prvem Touru je odstopil v Alpah, odstop pa je obrazlo\xc5\xbeil z besedami, da je tam premrzlo in prestrmo. Zaradi zdravstvenih te\xc5\xbeav, ki so se pojavile leta 1996, je od\xc5\xa1el na preiskave, kjer so odkrili, da ima raka na testisih z zasevki v plju\xc4\x8dih in mo\xc5\xbeganih. Njegova ekipa Cofidis ga je odpustila, po uspe\xc5\xa1nem zdravljenju pa se je v kolesarsko karavano vrnil z ameri\xc5\xa1ko ekipo US Postal. Zaradi zdravljenja raka se je iz specialista za enodnevne dirke in sprinte spremenil v odli\xc4\x8dnega kolesarja za vzpone in kronometre. Svojo prednost je nabral predvsem na kronometrih (ekipnih, posami\xc4\x8dnih in gorskih). Vselej je zmagal z zanesljivo prednostjo, ki jo je vedno uspe\xc5\xa1no zadr\xc5\xbeeval s pomo\xc4\x8djo svoje ekipe. Leta 2005 se je njegova ekipa preimenovala v Discovery Channel Pro Cycling Team, isto leto pa je tudi uradno sklenil svojo kariero. 9. septembra 2008 je Lance Armstrong napovedal vrnitev v profesionalno kolesarstvo za sezono 2009._NEWLINE_Junija 2012 ga je Ameri\xc5\xa1ka protidopin\xc5\xa1ka agencija obto\xc5\xbeila sistemati\xc4\x8dne zlorabe dopinga, avgusta pa napovedala prepoved nastopanja in razveljavitev preteklih rezultatov. 22. avgusta 2012 mu je Mednarodna kolesarska zveza na podlagi dokazov Ameri\xc5\xa1ke protidopin\xc5\xa1ke agencije zaradi dopinga razveljavila vse rezultate od avgusta 1998, tudi sedem zmag na dirki Tour de France, ter mu do\xc5\xbeivljenjsko prepovedala nastopanje na tekmovanjih pod njenim okriljem.'